Streda 24. novembra 2010

P7_TC1-COD(2008)0240

Pozícia Európskeho parlamentu prijatá v prvom čítaní 24. novembra 2010 na účely prijatia smernice Európskeho parlamentu a Rady 2011/…/EÚ o obmedzení používania určitých nebezpečných látok v elektrických a elektronických zariadeniach (prepracované znenie)

(Keďže bola dosiahnutá dohoda medzi Európskym parlamentom a Radou, pozícia Európskeho parlamentu zodpovedá konečnému legislatívnemu aktu, smernici 2011/65/EÚ.)

Streda 24. novembra 2010

PRÍLOHA

Vyhlásenia

Vyhlásenie Európskeho parlamentu

Európsky parlament vyjadruje poľutovanie nad tým, že Rada nebola pripravená akceptovať povinné zverejňovanie tabuliek zhody v súvislosti s prepracovaním smernice 2002/95/ES. V záujme dosiahnutia pokroku v horizontálnom a medziinštitucionálnom riešení tejto otázky Európsky parlament vyzýva Komisiu, aby do šiestich mesiacov od prijatia tejto dohody v pléne vypracovala správu o postupe členských štátov pri vypracúvaní tabuliek zhody v oblasti právnych predpisov EÚ týkajúcich sa ochrany životného prostredia a pri ich zverejňovaní vrátane hodnotenia toho, ako súčasné postupy ovplyvňujú úlohu Komisie dohliadať na dodržiavanie zmlúv v súvislosti s kontrolou správnej transpozície smerníc EÚ do vnútroštátnych právnych predpisov v oblasti ochrany životného prostredia.

Vyhlásenie Komisie o rozsahu pôsobnosti (článok 2 ods.2)

Komisia vykladá článok 2 ods. 2 tak, že elektrické a elektronické zariadenie, ktoré nepatrilo do rozsahu pôsobnosti smernice 2002/95/ES, ale na ktoré sa bude vzťahovať nová smernica, nemusí počas osemročného prechodného obdobia spĺňať požiadavky tejto smernice.

Elektrické a elektronické zariadenia (EEZ), ktoré nepatrili do rozsahu pôsobnosti smernice 2002/95/ES, ale na ktoré sa bude vzťahovať nová smernica, zahŕňajú okrem iného elektrické a elektronické zariadenia, na ktoré sa vzťahuje:

— nová kategória 11 v prílohe I,

— nové vymedzenie pojmu „potrebujú“ uvedené v článku 3 ods. 2,

— „káble“ uvedené v článku 4 a súvisiace vymedzenie pojmu v článku 3 ods. 5,

— dvojkolesové vozidlá, ktoré nie sú typovo schválené [článok 2 ods. 4 písm. f)].

Podľa výkladu Komisie z článku 2 ods. 2 vyplýva, že členské štáty sú počas osemročného prechodného obdobia povinné umožniť, aby elektrické a elektronické zariadenia, ktoré nepatrili do rozsahu pôsobnosti smernice 2002/95/ES, ale na ktoré sa bude vzťahovať nová smernica, boli aj naďalej dostupné na ich trhoch.

Vyhlásenie Komisie o rozsahu preskúmania (článok 24)

Podľa článku 24 Komisia má v úmysle najneskôr do troch rokov od nadobudnutie účinnosti tejto smernice vykonať posúdenie vplyvov (prieskum) týkajúce sa článku 2 so zameraním na zmeny v rozsahu pôsobnosti tejto smernice v porovnaní so smernicou 2002/95/ES, ktorej vplyv zatiaľ nebol posúdený.

Sprievodným dokumentom tohto prieskumu, po ktorom nasleduje správa Rade a Európskemu parlamentu, môže byť v prípade, že Komisia to uzná za vhodné, legislatívny návrh. Rozsah prieskumu a legislatívneho návrhu má v súlade so zmluvami určovať Komisia v súlade s jej právom navrhovať právne normy.

Vyhlásenie Komisie o nanomateriáloch (odôvodnenie 12 a článok 6)

Komisia uvádza, že na spoločnej definícii nanomateriálov sa stále pracuje a že má v úmysle prijať v blízkej budúcnosti odporúčanie Komisie týkajúce sa spoločnej definície pre všetky legislatívne sektory. Komisia sa domnieva, že ustanovenia o obmedzení používania určitých nebezpečných látok sa vzťahujú na rôzne formy (vrátane nanoforiem) látok, ktoré sú v súčasnosti zakázané a ktoré budú podľa ustanovení o obmedzení používania určitých nebezpečných látok predmetom prednostného preskúmania v blízkej budúcnosti.

Vyhlásenie Komisie o tabuľkách zhody

Komisia pripomína svoj záväzok zaistiť, aby členské štáty v záujme občanov, zlepšovania právnej úpravy, zvyšovania právnej priehľadnosti a na pomoc preskúmaniu súladu vnútroštátnych pravidiel s ustanoveniami EÚ vytvorili tabuľky zhody, v ktorých sa prepoja transpozičné opatrenia prijaté členskými štátmi so smernicou EÚ, a aby ich v rámci transpozície právnych predpisov EÚ oznámili Komisii.

Komisia vyjadruje poľutovanie nad nedostatkom podpory ustanoveniu zahrnutom v návrhu Komisie z roku 2008 smernice o obmedzení používania určitých nebezpečných látok v elektrických a elektronických zariadeniach (prepracované znenie), ktorého cieľom bolo stanoviť povinnosť vypracovať tabuľky zhody.

Komisia v duchu kompromisu a s cieľom zaistiť bezodkladné prijatie uvedeného návrhu môže akceptovať nahradenie záväzného ustanovenia o tabuľkách zhody obsiahnutého v texte príslušným úvodným ustanovením, ktorým sa členským štátom odporučí, aby využili tento postup.

Postoj, ktorý v tejto veci Komisia zaujala, sa však nemôže pokladať za precedentný. Komisia sa bude aj naďalej usilovať, aby spolu s Európskym parlamentom a Radou našla vhodné riešenie tohto horizontálneho a inštitucionálneho problému.